આજથી પાંચ વર્ષ પહેલાં તેમણે ઍક્શન કમિટી અગેઇન્સ્ટ કરપ્શન ઇન ઇન્ડિયાની સ્થાપના કરીને વિદેશોમાં જમા થઈ રહેલું કાળું નાણું પાછું લાવવાની કવાયતનું બ્યુગલ ફૂંકેલું. તેમણે અયોધ્યામાં બાબરી મસ્જિદના વિવાદિત સ્થળે રામ મંદિર સ્થાપવાની માગણી કરતી પિટિશન પણ કરેલી છે અને ચીન સાથે સંબંધો સામાન્ય કરીને કૈલાશ માનસરોવર યાત્રા ફરીથી શરૂ કરાવવાનું શ્રેય પણ લેવાની કોશિશ કરી છે. એ પછી શ્રીલંકાની તામિલ વ્યાઘ્રો સામેની લડાઈ હોય કે કાશ્મીરનો મુદ્દો હોય, ૨૦૧૧ના મુંબઈ બૉમ્બ-બ્લાસ્ટ હોય કે રામસેતુ પર બની રહેલી સેતુસમુદ્રમ શિપિંગ કનૅલ પ્રોજેક્ટનો વિરોધ હોય, સ્વામી સતત પોતાનાં વિવાદાસ્પદ બયાનો અને કાયદાકીય કાર્યવાહીને કારણે વિવાદમાં આવતા રહ્યા છે.